P6_TA(2004)0099

EU/Venäjä-huippukokous

Euroopan parlamentin päätöslauselma 25. marraskuuta 2004 Haagissa pidetystä EU:n ja Venäjän huippukokouksesta

Euroopan parlamentti, joka

- ottaa huomioon Euroopan yhteisöjen ja niiden jäsenvaltioiden sekä Venäjän välisen kumppanuus- ja yhteistyösopimuksen [1], joka tuli voimaan 1. joulukuuta 1997, ja EU:n laajentumista sekä EU:n ja Venäjän välisiä suhteita koskeneen 27. huhtikuuta 2004 allekirjoitetun yhteisen julkilausuman, jonka sekä Euroopan parlamentti että Venäjän duuma vahvistivat lokakuussa 2004,

- ottaa huomioon Venäjästä ja Tšetšeniasta aiemmin antamansa päätöslauselmat ja etenkin neuvostolle 26. helmikuuta 2004 antamansa suosituksen [2] EU:n ja Venäjän välisistä suhteista,

- ottaa huomioon Haagissa 25. marraskuuta 2004 pidetyn EU:n ja Venäjän välisen 14. huippukokouksen tuloksen,

- ottaa huomioon komission tiedonannon neuvostolle ja Euroopan parlamentille "Laajempi Eurooppa ja naapuruus: uusi kehys suhteille EU:n itäisiin ja eteläisiin naapureihin" (KOM(2003)0104),

- ottaa huomioon työjärjestyksen 103 artiklan 4 kohdan,

A. ottaa huomioon, että EU:n ja Venäjän tehostettu yhteistyö ja hyvät naapuruussuhteet ovat keskeisiä tekijöitä koko Euroopan vakauden, turvallisuuden ja hyvinvoinnin kannalta,

B. ottaa huomioon, että molemmat osapuolet korostavat EU:n ja Venäjän strategisen kumppanuuden merkitystä ja pyrkimystään jatkaa yhteistyönsä tehostamista Euroopassa ja sen ulkopuolella yhteisten etujen ja arvojen pohjalta, erityisesti demokratian, oikeusvaltion periaatteiden ja ihmisoikeuksien kunnioittamisen pohjalta,

C. ottaa huomioon, että EU on viimeisimmän laajentumisensa jälkeen täysin sitoutunut pitämään Euroopan naapuruuspolitiikan täytäntöönpanoa yhtenä ulkoisten toimiensa tärkeimpänä tavoitteena, mikä merkitsee myös tiiviimpää osallistumista Transnistrian ja Etelä-Kaukasian konfliktien ratkaisemiseen,

D. ottaa huomioon, että sekä EU että Venäjä katsovat, että kumpikin osapuoli on vastuussa yhteisten naapurimaidensa vakauden luomisesta ja ylläpitämisestä,

E. ottaa huomioon, että EU ja Venäjä päättivät Pietarissa toukokuussa 2003 pidetyssä huippukokouksessa hyväksyä neljä yhteistä aluetta ja täydensivät näin ollen kaksi vuotta aikaisemmin hyväksyttyä yhteistä taloudellista aluetta vapauden, oikeuden ja turvallisuuden alueella, ulkoisen turvallisuuden alueella sekä tutkimuksen, koulutuksen ja kulttuuriasioiden alueella,

F. ottaa huomioon, että osapuolet päättivät EU:n ja Venäjän 14. huippukokouksessa lykätä neljän yhteisen alueen perustamisen Moskovassa toukokuussa 2005 pidettävään EU:n ja Venäjän seuraavaan huippukokoukseen,

G. korostaa, että todellisen strategisen kumppanuuden mahdollinen edelleen kehittäminen on kytkettävä nykytilanteen konkreettiseen kohentumiseen ja että sen on perustuttava tämän kumppanuuden perustana olevien arvojen eli demokratian, oikeusvaltion periaatteiden ja ihmisoikeuksien täydelliseen molemminpuoliseen kunnioittamiseen,

H. katsoo, että EU:lla ja Venäjällä on yhteinen vastuu rauhanomaisten ratkaisujen löytämisestä konflikteihin niiden välittömillä lähialueilla,

I. ottaa huomioon, että toimivien poliittisten ratkaisujen puuttuminen Tšetšeniassa on johtanut terroritekojen leviämiseen naapuritasavaltoihin ja että Venäjän turvallisuusjoukot jatkavat ihmisoikeuksien rikkomista;

1. pitää valitettavana, että Haagissa pidetty EU:n ja Venäjän huippukokous ei edistynyt merkittävästi neljän yhteisen alueen perustamisessa, mutta panee merkille pyrkimyksen tehostaa eri asioita, kuten vähemmistöjä, ihmisoikeuksia ja perusoikeuksia koskevaa vuoropuhelua, ja toivoo, että tämä vuoropuhelu johtaa konkreettisiin tuloksiin;

2. katsoo, että neljää aluetta on käsiteltävä yhtenä kokonaisuutena eikä niitä pidä erottaa toisistaan;

3. aikoo vahvistaa EU:n ja Venäjän yhteistyötä neljän yhteisen alueen perustamiseksi;

4. kehottaa komissiota ja neuvostoa hyödyntämään käytössä olevia välineitä ja ohjelmia täysimittaisesti Venäjän kansalaisyhteiskunnan kehittämiseksi, Tacis-ohjelma mukaan lukien, ja vaatii, että myös tulevilla välineillä on pyrittävä vahvistamaan demokratiaa ja oikeusvaltion periaatteiden kunnioittamista;

5. pitää myönteisenä sitä, että duuma ratifioi YK:n ilmastonmuutosta koskevaan yleissopimukseen tehdyn Kioton pöytäkirjan 22. lokakuuta 2004; korostaa, että Kioton pöytäkirjan ratifiointi vaikuttaa myönteisesti EU:n ja Venäjän välisen pitkän aikavälin strategisen kumppanuuden parantamiseen; toivoo tämän rohkaisevan muita maailmanlaajuisia toimijoita seuraamaan Venäjän esimerkkiä, ja kehottaa kaikkia osapuolia lisäponnistuksiin energiatehokkuuden parantamiseksi ja muiden kuin CO2 -päästöjä aiheuttavien energiamuotojen kehittämiseksi;

6. pitää myönteisenä kumppanuus- ja yhteistyösopimuksen laajentamista EU:n uusiin jäsenvaltioihin ja molempien osapuolten lujaa sitoutumista jatkamaan aktiivista työtä niiden sitoumusten täyttämiseksi, jotka sisältyvät edellä mainittuun yhteiseen julkilausumaan;

7. pitää myönteisenä presidentti Putinin huippukokouksessa antamaa ilmoitusta, jonka mukaan Venäjä allekirjoittaa "lähitulevaisuudessa" rajasopimuksen Viron ja Latvian kanssa;

8. korostaa tarvetta tehostaa EU:n ja Venäjän poliittista vuoropuhelua etenkin yhteistyöhön liittyen, jotta voitaisiin saavuttaa YK:n ja WTO:n kaltaisten monenkeskisten organisaatioiden vahvistamisen yhteinen tavoite;

9. tunnustaa, että Venäjän eritysedut vaativat hyvien suhteiden ylläpitämistä useisiin Venäjän naapurimaihin, kuten Valko-Venäjään, Ukrainaan, Moldovaan sekä Etelä-Kaukasuksen alueelle; korostaa kuitenkin, että Venäjän tulisi noudattaa erityisesti vaalien osalta samaa riippumattomien valtioiden sisäisiin asioihin puuttumattomuuden periaatetta, mitä se vaatii Euroopan unionilta ja muilta länsimailta;

10. on huolissaan demokratiaprosessin kehityksestä Venäjällä sekä vallan yhä suuremmasta keskittämisestä Moskovan keskushallinnolle — esimerkkinä se, että Venäjän presidentti nimittää korkeimman oikeuden tuomarit, alueiden kuvernöörit ja suurten kaupunkien pormestarit; on huolestunut tiedotusvälineiden valvonnan tiukentamisesta ja lehdistönvapauden rajoittamisesta;

11. tuomitsee jyrkästi Venäjän ja sen naapurimaiden siviiliväestöön äskettäin kohdistetut terrori-iskut; pitää myönteisenä EU:n ja Venäjän yhteistyön tehostamista terrorismin vastaisissa toimissa, mutta vaatii, että ihmisoikeuksia ja perusvapauksia on kunnioitettava täydellisesti mainituissa toimissa, jotka eivät myöskään saa johtaa demokraattisten oikeuksien tai kansalaisyhteiskunnan heikkenemiseen;

12. on vakavasti huolestunut Venäjän joukkojen Tšetšenian siviiliväestöön kohdistamista jatkuvista ja toistuvista humanitaarisen oikeuden ja ihmisoikeuksien laajamittaisista loukkauksista ja kehottaa Venäjää pyrkimään kohti uskottavaa rauhan- ja sovintoprosessia, ja toistaa, että sotilaallisen ratkaisun sijasta konflikti on ratkaistava kaikkia osapuolia koskevan poliittisen neuvotteluprosessin avulla;

13. pitää myönteisenä neuvoston ehdotusta yhteistyön tiivistämisestä kriisinhallinnan alalla ja odottaa Venäjältä aikaisempaa rehellisempää ja rakentavampaa roolia Transnistrian ja Etelä-Kaukasuksen konfliktien ratkaisemisessa;

14. korostaa, että Kaliningradin alueen kehittäminen on koko Itämeren alueen kehittämisen tärkeä osatekijä, ja rohkaisee sen vuoksi Venäjää ja muita asianosaisia osapuolia edistämään alueen sosiaalista ja taloudellista kehittämistä sen avoimuuden ja taloudellisen integroinnin avulla;

15. pitää valitettavana presidentti Putinin ilmoitusta siitä, että Venäjä on kehittämässä uusia ydinaseita;

16. kehottaa EU:ta ja Venäjää yhteensovittamaan kantojaan, jotka koskevat YK:n järjestelmän uudistamista ja erityisesti YK:n turvallisuusneuvoston tulevaa uudistamista; on huolissaan EU:n ja Venäjän suhteissa ilmenneistä jännitteistä, jotka ovat aiheutuneet viime aikojen tapahtumista etenkin Ukrainassa;

17. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille, Venäjän federaation presidentille ja parlamentille, Etyjille sekä Euroopan neuvostolle.

[1] EYVL L 327, 28.11.1997, s. 1.

[2] EUVL C 98 E, 23.4.2004, s. 182.

--------------------------------------------------